Reverendo in Christo patri, ac venerabili et karissimo domino abbati Cluniacensi, frater Petrus, locum tenens prioris monasterii Thiernensis, totusque conventus ejusdem loci, se ipsos cum omni reverencia et hobediencia tam debita quam devota usque ad mortem. Cum in monasterio nostro Thiernensi electione de fratre Hugone de Ruppe, camerario nostro, concorditer celebrata, felicis recordationis dominus Yvo, quondam abbas Cluniacensis, ad dominum migraverit, et propter hoc confirmacionis negocio prorogato, ecclesia nostra propter deffuncti pastoris passa fuerit et adhuc paciatur non modicum detrimentum, reverende paternitati vestre humiliter supplicamus, quatenus dictum confirmationis negocium benigne et absque more dispendio dignemini, si placeat, expedire. Dominus vos conservet nobis et Cluniacensi ecclesie supradicte! Datum die sabbati ante festum beati Michaelis, anno Domini Mº CCº LXXº quinto.